Työkansan marssi
Työkansa, nouskamme!
 Tuo entisyyden loistoisuus
 Ja nykyisyyden mahtavuus
 On työstämme.
 Nyt painavatko meitä ne?
 Ne niskoiltamme puistamme.
 Täys’ikäisiksi kypsyttää
 Meit’ aika tää
 Ja neuvoo menneisyys.

 Työkansa, nouskamme!
 Työ korkeimman on tahtoa,
 Mut kurjuus orjan kahleita –
 Ne katkomme.
 Siks’ emme raada juhtina,
 Vaan luonnon eturinnassa,
 Valoa kohti pyrkien
 Töin, taistellen –
 Se meidän valtatie.

 Työkansa, nouskamme!
 On meissä Suomi suurinna
 Ja kansan voima vahvinna,
 Me nouskamme!
 Kun perhekunnat, lapsemme
 Me valvehille nostamme,
 Ne uuden voiman tenhokkaan
 Tuo maailmaan
 Ja Suomen vahvuuden.

 Työkansa, nouskamme!
 Meit’ osa kallis vartoaa,
 Töin, toimin, voimin valloittaa
 Sen tahdomme:
 Työn kunnia, työn arvo, ne
 Ja valistus on toivomme,
 Kaikk’ oikeudet tasaiset,
 Tiet avoimet
 Ja veljein vertaisuus.

Lähde: Työmiehen Illanvietto 1906, n:o 47.

J. H. Erkko
Laulut